«Wetz aꞌin iktzaꞌ te toqil awalj ub bꞌan bꞌanꞌax,
bꞌix a te Ntat a tetz iktzaꞌ te aj kꞌulul kwent te awalj.
Kyaqil aj nqꞌabꞌal iktzaꞌ tqꞌabꞌ te awalj bꞌix qa kꞌontiꞌl nwitzan,
owelal xtxꞌemuꞌ,
per qa nkaj twitz,
owelal tisaꞌ tiꞌj tzan twitzan mas.
Yatzun etetz saq etanim tzan tpaj te aj nyol oje xik nqꞌumaꞌ etetz.
Kꞌon kyinkaj ekolaꞌ;
peꞌeten junchꞌin wukyꞌiꞌl bꞌix ikxji wetz okyinqtelten junchꞌin etukyꞌiꞌl;
peꞌeten junchꞌin wukyꞌiꞌl iktzaꞌ tqꞌabꞌ awalj nlay kaj twitz qa kꞌontiꞌl lakꞌoꞌ tibꞌ tiꞌj te toq,
ax ikxji etetz qa kꞌontiꞌl atikxqet wukyꞌiꞌl.
Aꞌin wetz iktzaꞌ toq jun awalj bꞌix aꞌix etetz iktzaꞌ te nqꞌabꞌal iktzaꞌ tqꞌabꞌ te awalj.
Abꞌl te aj oteyon junchꞌin wukyꞌiꞌl bꞌix qa wetz akyinqet junchꞌin tukyꞌiꞌl,
tetz obꞌantel nim galan titzaꞌ [tzan npaj wetz].
Komo nlay bꞌantik ekꞌulun chꞌinwt qa wetz kꞌontiꞌl akyinqet etukyꞌiꞌl.
Abꞌl te aj okyinkajel tkolaꞌ,
tetz owelal in iktzaꞌ tqꞌabꞌ te awalj,
okyꞌixwel bꞌix ojawel chimoꞌ bꞌix owokex xoꞌoꞌ tuj qꞌaqꞌ bꞌix owokel tqꞌaqꞌbꞌel.
Qa etetz nlay kyinkaj ekolaꞌ bꞌix te nyol nlay tzꞌaj enajsaꞌ,
ntons bꞌaꞌn tzan txik eqaniꞌ aj tidiꞌ egan bꞌix ikxji oqtel kꞌulet.
Ikxji owokel en te tumeꞌl bꞌan bꞌanꞌax tiꞌj te Ntat iktzaꞌxkix tetz,
tzan tpaj etetz oqtel ekꞌuluꞌ nim galan [tzan npaj wetz] bꞌix ikxji etetz nqet eyekꞌuꞌ qa bꞌanꞌax aꞌix nxnaqꞌatz.
Wetz nkxqet nganiꞌ iktzaꞌx nkyinqet tganiꞌ te Ntat.
Peꞌeten junchꞌin wukyꞌiꞌl tzan tok eten titzaꞌ wetz nkxqet nganiꞌ.
Qa etetz oqtel etokslaꞌ kyaqil aj nxik nqꞌumaꞌ ntons etetz atikxqet junchꞌin wukyꞌiꞌl bꞌix owokel eten titzaꞌ nkxqet nganiꞌ.
Iktzaꞌx wetz nqet wokslaꞌ aj ntzaj tqꞌumaꞌ te Ntat bꞌix kꞌontiꞌl nkaj nkolaꞌ bꞌix ikxji nꞌok wen titzaꞌ tetz nkyinqet tganiꞌ.
Wetz nkyinyolin etukyꞌiꞌl ikxjani tzan echalaj junchꞌin wukyꞌiꞌl bꞌix tzan echalaj bꞌan byenech.
Aj ntzani wetz nxik nkꞌuluꞌ mandad te etetz,
tzan tqet eganiꞌ etibꞌ iktzaꞌx wetz nkxqet nganiꞌ.
Jun xjal aj bꞌanꞌax nqet tganiꞌ tajyol,
dispwest tzan tkamik tzan tpaj tajyol.
Etetz aꞌix wajyol qa etetz nqet ekꞌuluꞌ iktzaꞌ wetz nxik nqꞌumaꞌ.
Wetz kꞌontiꞌl nꞌok nqꞌumaꞌ etetz nmos,
tzan tpaj te jun mosj kꞌontiꞌl nꞌel tnikyꞌ tidiꞌ ntbꞌisuꞌ te tajawil,
per etetz aꞌix wajyol tzan tpaj wetz oje xik nqꞌumaꞌ etetz kyaqil aj otzaj tqꞌumaꞌ te Ntat wetz.
Etetz nyaꞌtx aꞌix okxꞌel joyon te wetz sinoke aꞌin inꞌel joyon te etetz bꞌix wetz okxkaj nsiꞌ tzan exik tzan ekꞌulun nim galan [tzan npaj wetz] bꞌix tzan tel jun galan aj nlay ponaj.
Ikxji kyaqil aj oxeꞌl eqaniꞌ te Ntat iktzaꞌ nkyꞌixel aꞌix,
tetz otzajel tsiꞌ.
Wetz nxik nqꞌumaꞌ etetz ntzani:
Intqet eganiꞌ etibꞌx exolx.»